               ЕВРОПЕЙСКА КОМИСИЯ
            Брюксел, 9.8.2021
            COM(2021) 461 final
            2021/0259(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Регионалния управителен комитет на Транспортната общност по отношение на създаването на Технически комитет по воден транспорт и мултимодалност

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза в Регионалния управителен комитет на Транспортната общност, във връзка с предвиденото приемане на решение на Регионалния управителен комитет относно създаването на Технически комитет по воден транспорт и мултимодалност.

               2.Контекст на предложението

               2.1.Договор за създаване на Транспортната общност

               Европейският съюз е страна по Договора за създаване на Транспортната общност (ДТО), който се прилага временно от 2017 г. насам. Целта на ДТО е създаване на Транспортна общност в областта на автомобилния и железопътния транспорт, транспорта по вътрешни водни пътища и морския транспорт, както и развитие на транспортната мрежа между Европейския съюз и договарящите страни от Югоизточна Европа. ДТО влезе в сила на 1 май 2019 г.
                  1

               2.2.Регионален управителен комитет

               Регионалният управителен комитет е създаден съгласно член 24 от ДТО. Той отговаря за администрирането на ДТО и за осигуряването на правилното му изпълнение. За тази цел той отправя препоръки и взема решения в случаите, предвидени в ДТО. По-специално Регионалният управителен комитет:

               а) подготвя работата на Съвета на министрите,

               б) взема решения относно създаването на техническите комитети,

               в) отправя препоръки и взема решения в съответствие с ДТО,

               г) предприема съответните действия по отношение на новоприетите актове на ЕС, по-специално чрез преразглеждане на приложение I към ДТО,

               д) назначава директора на постоянния секретариат след консултация със Съвета на министрите,

               е) може да назначи един или повече заместник-директори на постоянния секретариат,

               ж) определя правилата за дейността на постоянния секретариат,

               з) може да преразгледа с решение размера на бюджетните вноски,

               и) приема годишния бюджет на Транспортната общност,

               й) приема решение, с което се определят процедурите за изпълнение на бюджета, за представяне и одит на сметки и за проверка,

               к) взема решения по спорове, представени от договарящите страни,

               л) приема общи принципи в областта на достъпа до документи по отношение на документи, съхранявани от органи, които са създадени с ДТО или съгласно ДТО;

               м) приема годишни доклади относно изграждането на широкообхватната мрежа, които да бъдат представени на вниманието на Съвета на министрите,

               н) по отношение на някои актове на Съюза — установява сроковете и начините за транспониране от договарящите страни от Югоизточна Европа.

               2.3.Предвиден акт на Регионалния управителен комитет

               На следващото си заседание Регионалният управителен комитет трябва да приеме решение за създаване на Технически комитет по воден транспорт и мултимодалност („предвидения акт“).

               Предвиденият акт ще бъде обвързващ за страните в съответствие с член 25, параграф 1 от ДТО, който гласи следното: „Решенията на Регионалния управителен комитет са задължителни за договарящите страни.“

               3.Позиция, която трябва да се заеме от името на Съюза

               Приемането на това решение от Регионалния управителен комитет е необходимо за правилното изпълнение на ДТО за създаването на Транспортна общност в автомобилния и железопътния транспорт, транспорта по вътрешни водни пътища и морския транспорт, както и за развитието на транспортната мрежа между Европейския съюз и договарящите страни от Югоизточна Европа. Техническият комитет по воден транспорт и мултимодалност ще има за цел да разглежда критичните въпроси в областта на водния транспорт (морски въпроси, вътрешни водни пътища и пристанища), както и аспектите на мултимодалността, и да насърчава ефективното им използване. Тъй като Съюзът е страна по ДТО, е необходимо да се установи позиция на Съюза.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Регионалният управителен комитет е орган, създаден по силата на споразумение, а именно Договора за създаване на Транспортната общност.

               Актовете, които Регионалният управителен комитет има за задача да приеме, представляват актове с правно действие. Съгласно член 26 от ДТО Регионалният управителен комитет има правомощията да взема решения за създаване на технически комитети. По своята същност и по силата на международното право, уреждащо дейността на Регионалния управителен комитет, тези решения съдържат елементи, които засягат правната позиция на страните по ДТО, поради това и на Съюза. Следователно за тях трябва да се приеме, че са актове с правно действие.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Предвиденият акт е необходим за правилното функциониране на ДТО. От своя страна ДТО преследва цели и съдържа части, засягащи областите на автомобилния и железопътния транспорт, както и на транспорта по вътрешните водни пътища, които са видове транспорт, обхванати от член 91 от ДФЕС, както и в областта на морския транспорт — вид транспорт, обхванат от член 100, параграф 2 от ДФЕС. Поради хоризонталния си характер предвиденият акт се отнася до всички тези елементи.

               Следователно материалноправното основание на предложеното решение включва следните разпоредби: член 91 и член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 91 и член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               В съответствие с член 25, параграф 2 от ДТО решенията на Регионалния управителен комитет се публикуват в Официален вестник на Европейския съюз.

               2021/0259 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Регионалния управителен комитет на Транспортната общност по отношение на създаването на Технически комитет по воден транспорт и мултимодалност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 и член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Договорът за създаване на Транспортната общност (ДТО) беше одобрен от името на Съюза с Решение (ЕС) 2019/392 на Съвета
                  3
                и влезе в сила на 1 май 2019 г.

               (2)Регионалният управителен комитет беше създаден с ДТО, за да администрира и осигурява правилното му прилагане. Съгласно член 26 от ДТО Регионалният управителен комитет може да приема решения за създаване на технически комитети.

               (3)Техническите комитети могат да дават предложения в своята сфера на отговорност, по които Регионалният управителен комитет да вземе решение. Техническите комитети се състоят от представители на договарящите страни. Всяка държава — членка на ЕС, може да участва като наблюдател.

               (4)Регионалният управителен комитет скоро ще приеме решение за създаване на Технически комитет по воден транспорт и мултимодалност.

               (5)Създаването на Техническия комитет по воден транспорт и мултимодалност ще улесни правилното изпълнение на ДТО за създаването на Транспортна общност в автомобилния и железопътния транспорт, транспорта по вътрешни водни пътища и морския транспорт, както и за развитието на транспортната мрежа между Европейския съюз и договарящите страни от Югоизточна Европа.

               (6)Техническият комитет по воден транспорт и мултимодалност следва да има за цел да разглежда критичните въпроси в областта на водния транспорт (морски въпроси, вътрешни водни пътища и пристанища), както и аспектите на мултимодалността, и да насърчава ефективното им използване.

               (7)Целесъобразно е да се установи позицията, която трябва да се заеме от името на Съюза в рамките на Регионалния управителен комитет, тъй като тези решения са необходими за изпълнението на ДТО и ще бъдат обвързващи за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Регионалния управителен комитет, създаден по силата на Договора за Транспортната общност по отношение на създаването на технически комитет по воден транспорт и мултимодалност, се основава на проекторешението на Регионалния управителен комитет, приложено към настоящото решение.

               Представителите на Европейския съюз в Регионалния управителен комитет могат да договарят незначителни промени в проекторешението без допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2019/392 на Съвета от 4 март 2019 г. за сключване, от името на Европейския съюз, на Договора за създаване на Транспортната общност (OВ L 71, 13.3.2019 г., стр. 1).

                     (2)

                        Решение на Съда на Европейския съюз от 7 октомври 2014 г., Германия срещу Съвета на Европейския съюз, C-399/12, ECLI:EU:C:2014:2258, т. 61—64.

                     (3)

                        Решение (ЕС) 2019/392 на Съвета от 4 март 2019 г. за сключване, от името на Европейския съюз, на Договора за създаване на Транспортната общност (OВ L 71, 13.3.2019 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 9.8.2021
            COM(2021) 461 final
            ПРИЛОЖЕНИЕ
            към
            предложение за Решение на Съвета
            относно позицията, която трябва да се заеме от името на Европейския съюз в Регионалния управителен комитет на Транспортната общност по отношение на създаването на Технически комитет по воден транспорт и мултимодалност

               ПРИЛОЖЕНИЕ

               ПРОЕКТ НА

               РЕШЕНИЕ № 2021/
               НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               от...

               за приемане на решение за създаване на Технически комитет по воден транспорт и мултимодалност

               РЕГИОНАЛНИЯТ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ,

               като взе предвид Договора за създаване на Транспортната общност, и по-специално член 26 от него,

               РЕШИ:

               Член 1

               1.
                     С настоящото се приема решението за създаване на Технически комитет по воден транспорт и мултимодалност.

               2
                     Техническият комитет по воден транспорт и мултимодалност има за цел да разглежда критичните въпроси в областта на водния транспорт (морски въпроси, вътрешни водни пътища и пристанища), както и аспектите на мултимодалността, и да насърчава ефективното им използване.

                     За Регионалния управителен комитет:

                     Председател